
Tehniskās prasības brīvības atņemšanas iestāžu un izmeklēšanas cietumu būvniecībai
Izdoti saskaņā ar Latvijas Sodu izpildes kodeksa 11. panta sesto daļu un
Apcietinājumā turēšanas kārtības likuma 4. panta ceturto daļu
· 1. Noteikumi nosaka tehniskās prasības brīvības atņemšanas iestāžu un izmeklēšanas cietumu (turpmāk – ieslodzījuma vieta) būvniecībai.
· 2. Noteikumi attiecas uz jaunu būvju būvniecību. Ieslodzījuma vietu būvniecībā Latvijas būvnormatīvu prasības piemēro tiktāl, cik tās nav pretrunā ar drošības prasībām ieslodzījuma vietās.
· 3. Ieslodzījuma vietas telpas, kuras izvietotas ieslodzījuma vietas pamata nožogojuma iekšpusē un kurās ilgstoši atrodas ieslodzītie, aprīko ar neveramiem logiem ar triecienizturīgu stiklu un metāla restēm no ārpuses. Dūmu izvadi ugunsgrēka gadījumā atļauts paredzēt caur izsitamiem logiem ar metāla restēm no ārpuses.
· 4. Ieslodzījuma vietas būves ieslodzīto kamerās dūmu izvadi var neparedzēt, ja īstenoti citi tehniskie risinājumi, kas nodrošina dūmu izvadi no ieslodzīto kamerām.
· 5. Ieslodzījuma vietas būvēs, kuru augstākā stāva grīdas līmeņa atzīme nepārsniedz 14 metrus un ugunsaizsargātās kāpņu telpas ārsienās katrā stāvā nav atveramās dūmu izvades ailas, dūmu izvades ailu paredz kāpņu telpas augšējā zonā, kuras brīvā atvēruma laukums ir vismaz pieci procenti no kāpņu telpas laukuma un nav mazāks par vienu kvadrātmetru.
· 6. Ieslodzījuma vietas evakuācijas ceļos (gaiteņos) durvis aprīko ar rezerves elektropiegādi un durvju vadību nodrošina manuāli (ar atslēgu) vai elektroniski (ar elektronisko karti vai attālināti no posteņa).
· 7. Ieslodzījuma vietas durvis, kuras ir aprīkotas ar mehāniskām vai elektroniskām slēdzenēm, ugunsdzēsības trauksmes gadījumā atslēdz manuāli (ar atslēgu) vai elektroniski (ar elektronisko karti vai attālināti no posteņa).
· 8. Ieslodzījuma vietas telpas, kurās ilgstoši atrodas ieslodzītie, aprīko ar triecienizturīgām durvīm.
· 9. Ja visas ieslodzījuma vietas kompleksa būves ir nodrošinātas ar ugunsdzēsības un glābšanas tehnikai piemērotām piebrauktuvēm, ieslodzījuma vietas teritoriju nodrošina ar vienu ugunsdzēsības un glābšanas tehnikai piemērotu iebrauktuvi.
· 10. Ieslodzījuma vietas telpas, kurās ilgstoši atrodas ieslodzītie, aprīko ar automātisko ugunsgrēka atklāšanas un trauksmes signalizācijas sistēmu. Ugunsgrēka trauksmes izziņošanas laiks nav ilgāks par 10 minūtēm. Ugunsgrēka trauksmes izziņošanu atļauts neparedzēt ieslodzīto kamerās.
· 11. Ieslodzīto kamerās (izņemot kameras, kurās atrodas ieslodzītās personas ar invaliditāti) tualetes durvju brīvais platums nav mazāks par 0,6 metriem.
· 12. Ja visas ieslodzījuma vietas kompleksa būves ir nodrošinātas ar ugunsdzēsības un glābšanas tehnikai piemērotām piebrauktuvēm, to ieslodzījuma vietas būves jumtu daļu savienošanai, kuru augstumu starpība pārsniedz vienu metru, var neparedzēt ārējās ugunsdzēsības kāpnes.
· 13. Ēkās un teritorijās, kurās atrodas ieslodzītie, ugunsdrošībai nozīmīgu inženiertehnisko sistēmu manuālās tālvadības iedarbināšanas ierīces atļauts izvietot ieslodzītiem nepieejamās vietās.
· 14. Ēkās, kurās atrodas ieslodzītie, atļauts neparedzēt izejas uz jumtu un uz jumta atļauts neparedzēt parapetu, nožogojumu, jumta drošības sistēmas vai drošības stiprinājumus.
· 15. Ēkām, kurās izvietotas ieslodzīto kameras, nav piemērojamas prasības par dzīvojamo telpu insolāciju. Ieslodzīto dzīvojamās telpas (kameras) jānodrošina ar dabisko apgaismojumu.
· 16. No ēkas daļām, kurās atrodas ieslodzīto kameras, atļauts paredzēt vienu evakuācijas izeju, ja evakuējamo skaits nepārsniedz 50, evakuācijas ceļa garums nepārsniedz 45 metrus un attiecīgajā ēkas daļā pastāvīgi atrodas ieslodzījuma vietas amatpersona. Evakuācijas izeju atļauts paredzēt caur citu ugunsdrošības nodalījumu.

